Czesko snowboardzistka robi dwa złota w Pjongczangu – jedne na desce drugi na nartach. Tōngijski olimpijczyk-taekwondzista z Rio chyto sie tyranio na nartach. Hneda po Igrzyskach słyszymy, że kariera fusbalowo na rychtyg zaczyno rekordzista świata na 100 m. Eli multiszportowcy niy wymarli?
Niy wszyskich do jednego miecha! Spōmniano czeszka, Ester Ledecka to rychtyg fenōmyn szportowy. Faworytka w slalōmie gigancie na desce wlazła na narciorskigo supergiganta, jak włazi sie do sklepu po tytka bōmbōnōw. Pożyczyła narty, sjechała, wygrała.
Pita Taufatofua, szportowiec z Tonga to raczyj zorta „wesołe synki”. Gwiozdōm niy ôstoł, ale we historii sie szkryfnōł. Piyrszy roz ôblyk narty dopiyro we wieku 33 lot (w kōńcu ujrzoł śniyg!), ale minimum olimpijski zrobiōł, tōż w CV mo i letni i zimowe IO.
Co do fusbalowej grajfki Usaina Bolta wiymy tela co sōm sie poasi. Chce być we 50-tce nojlepszech fusbalistōw świata i klupać po 20 bramōw na sezōn. Sprinter trynowoł z BVB, chce szpilać w ManU, a w ôstatnim tydniu mioł szkryfnōnć kōntrakt w RPA. Je yno feler. Do tyj pory tyroł na zawodach po 10 sek. We fusbalu trza to robić trocha dłōżyj, że ô kopaniu do bala niy spōmna.
A nasi? Downij za (pōł)amatorskigo szportu dobrych multiszportowcōw było wiyncyj. Nikerzi poradziyli nawet na tym prziszporować. Ernest Wilimowski, fusbalowo legynda Polski a Nimiec dorobioł na ping-pōngu. Przed wojnōm rajzowoł do Byndzina, kaj w żydowskim klubie Gwiazda-Stern kożdy chcioł sie ś nim sprōbować przi stole. Za wygrany szpil w deblu kasowoł 10 zł za co szło wtedy kupić 40 porcji gorkigo wōsztu ze żymłōm(!), a Ezi i jego partner wygrywali praje zawsze. Przinajmij tak to spōminoł tyn drugi, Alfred Tkocz (nota bene dobry handbalista).
Sōm tacy co i dzisio trynujōm na 2 frōnty. Choby „bohatyr” ôstatnigo tydnia. Grzegorz K. rezerwowy torman Górnika po szpilu we Wrocławiu razym z kōmplami kibolami prōbowoł siył w MMA. Medalu niy było, ale wynik poszoł w świat. Alkōmat pokozoł im ôd 0,7 do 2 prōmili.
szl_Latn szl_Latn szl_Latn szl_Latn szl_Latn szl_Latn